***Szentendre Rend-trend-je***

*A következő kiadvánnyal a Szentendrei Rendőrkapitányság munkatársai szeretnék tájékoztatni az érdeklődőket, mivel foglalkoztunk Mi*

*az elmúlt időszakban, a Dunakanyarban, Budakalásztól, Visegrádig*

**Élettársát bántalmazta**

A Szentendrei Rendőrkapitányság Vizsgálati Osztálya kiskorú veszélyeztetése bűntett és könnyű testi sértés vétség elkövetésének megalapozott gyanúja miatt folytatott eljárást Sz. Tamás 49 éves szentendrei lakos ellen.

A rendelkezésre álló adatok alapján a férfi 2012. október 8-án este szóváltást követően többször ököllel megütötte élettársát, majd a földre rántotta és tovább bántalmazta. Sz. Tamás korábban már többször támadott hasonló módon az élettársára. A bűncselekménynek tanúja volt a gyanúsított és a sértett két közös gyermeke is.

A férfit a szentendrei rendőrök gyanúsítottként hallgatták ki. Az ellene folytatott eljárást a Szentendrei Rendőrkapitányság Vizsgálati Osztálya a napokban fejezte be és vádemelési javaslattal élt a Szentendrei Járási Ügyészségen.

**Ismerősére támadt**

A rendelkezésre álló adatok szerint Sz. András 35 éves pomázi lakos 2014. augusztus 17-én este nézeteltérést követően ököllel megütötte szintén pomázi ismerősét, aki a bántalmazás követeztében megsérült.

A Szentendrei Rendőrkapitányság Vizsgálati Osztálya súlyos testi sértés bűntett elkövetésének megalapozott gyanúja miatt indított eljárást és S. Tamást gyanúsítottként hallgatták ki. Az ellene folytatott eljárást a nyomozóhatóság a napokban befejezte és az illetékes ügyészségen vádemelési javaslattal élt.

**Ittas vezetők bíróság előtt**

A 39 éves pomázi L. Balázs Péter 2014. szeptember 5-én éjjel 1 óra körül gépkocsival közlekedett Pomázon, mikor intézkedés alá vonták a rendőrök. Ennek során a járőrök észlelték, hogy a férfi alkohol befolyása alatt áll, ezért vele szemben alkoholszondát alkalmaztak, amely pozitív eredményt mutatott.

Sz. Gábor 38 éves pócsmegyeri lakos 2014. szeptember 8-án este gépjárművével Pócsmegyeren közlekedett. A rendőrök intézkedés alá vonták, melynek során vele szemben alkoholszondát alkalmaztak, mely pozitív eredményt mutatott.

A férfiak ellen járművezetés ittas állapotban vétség elkövetésének megalapozott gyanúja miatt indult büntetőeljárás a Szentendrei Rendőrkapitányság Közlekedésrendészeti Osztályán. Gyanúsítotti kihallgatásuk során elismerték a bűncselekmény elkövetését.

A nyomozóhatóság befejezte az eljárásokat és a keletkezett iratokat bíróság elé állítási javaslattal megküldte a Szentendrei Járási Ügyészség részére.

***Szentendrei Rendőrkapitányság***